**Elektros rinkos barometras: dėl vėsesnių orų Lietuvoje didmeninė elektros kaina augo 26 proc.**

**Praėjusią savaitę didmeninė elektros kaina Lietuvoje ir kitose Baltijos šalyse didėjo 26 proc. ir visame regione vidutiniškai siekė 87,89 Eur/MWh.**

Kitose Europos šalyse elektros kainos taip pat didėjo. Lenkijoje vidutinė savaitės kaina siekė 106,56 Eur/MWh, Vokietijoje – 94,45 Eur/MWh, Austrijoje – 102,41 Eur/MWh.

Nepriklausomų elektros tiekėjų Lietuvos gyventojams siūlomos kainos taip pat keitėsi. „Elektrum Lietuva“ siūlomą žemiausią fiksuotą kainą dar sumažino iki 20,9 ct/kWh, fiksuojant ją 6 mėnesiams.

„Nord Pool“ elektros biržos savaitės vidutinė kaina, palyginti su praėjusia savaite, pakilo 141 proc. ir siekė 22,29 Eur/MWh.

„Orai buvo stipriausias kainų augimą lėmęs veiksnys praėjusią savaitę. Dėl vėsesnių oro sąlygų elektros energijos suvartojimas „Nord Pool“ regione buvo 7 proc. didesnis nei prieš savaitę. Be to, vėjo energijos gamyba Šiaurės šalyse per savaitę sumažėjo 14 proc., o Baltijos šalyse – 29 proc. Staigesnį sistemos kainų augimą ir toliau ribojo didesnis nei įprastas vandens rezervuarų užpildymo lygis Šiaurės šalyse“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione didėjo ir siekė 8 207 GWh, gamybos apimtys taip pat augo iki 8 691 GWh.

**Lietuvoje augo vartojimas, mažėjo gamyba**

Baltijos šalyse elektros vartojimas per savaitę bendrai išaugo 4 proc. ir siekė 527 GWh. Lietuvoje suvartota 6 proc. elektros daugiau nei ankstesnę savaitę – 238 GWh, Latvijoje vartojimas didėjo 3 proc. iki 131 GWh, o Estijoje – 1 proc. iki 158 GWh.

Elektros energijos bendros gamybos apimtys Baltijos šalyse praėjusią savaitę mažėjo 5 proc. iki 266 GWh. Lietuvoje pagaminta 22 proc. mažiau elektros energijos nei ankstesnę savaitę – 131 GWh. Tuo metu Latvijoje gamyba augo 52 proc. iki 59 GWh, Estijoje – 5 proc. iki 76 GWh.

Per savaitę visos trys Baltijos šalys kartu pagamino 50 proc. joms reikalingos elektros energijos. Lietuvoje pagaminta 55 proc., Latvijoje – 45 proc., Estijoje – 48 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 186 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.